TTB ขึ้นดอกเบี้ยฝากดิจิทัล “ทีทีบี มีเซฟ” สูงสุด 1.70% มีผลทันที
TTB ปรับขึ้นดอกเบี้ยเงินฝากดิจิทัล "ทีทีบี มีเซฟ" อีก 0.60% สูงสุดเป็น 1.70% ต่อปี ขานรับการฟื้นตัวของเศรษฐกิจไทย-ดอกเบี้ยนโยบายขาขึ้นของ กนง. มีผลวันนี้
TTB ปรับขึ้นดอกเบี้ยเงินฝากดิจิทัล "ทีทีบี มีเซฟ" อีก 0.60% สูงสุดเป็น 1.70% ต่อปี ขานรับการฟื้นตัวของเศรษฐกิจไทย-ดอกเบี้ยนโยบายขาขึ้นของ กนง. มีผลวันนี้
1 ธ.ค. 2565

นางสาวกนกวรรณ เพชรพิสิฐโชติ รองประธานเจ้าหน้าที่บริหาร หัวหน้าบริหารผลิตภัณฑ์ธุรกรรมธนาคาร ธนาคารทหารไทยธนชาต จำกัด (มหาชน) หรือ TTB เปิดเผยว่า จากการประชุมคณะกรรมการนโยบายการเงิน (กนง.) นัดสุดท้ายของปี 65 (30 พ.ย. 65) ที่ประชุมมีมติเอกฉันท์ให้ปรับขึ้นอัตราดอกเบี้ยนโยบาย 0.25% จาก 1% เป็น 1.25% ซึ่งเป็นการขยับขึ้นดอกเบี้ยนโยบายครั้งที่ 3 ของปีนี้ เพื่อสอดรับกับแนวโน้มการฟื้นตัวของเศรษฐกิจไทยที่ดีขึ้นอย่างต่อเนื่อง ทีทีบี จึงประกาศปรับขึ้นอัตราดอกเบี้ย บัญชีเงินฝากดิจิทัล ทีทีบี มีเซฟ อีก 0.60% จากอัตราปัจจุบัน เป็นสูงสุด 1.70% ต่อปี มีผลตั้งแต่วันที่ 1 ธ.ค. 65 เป็นต้นไป
โดยบัญชี ทีทีบี มีเซฟ เป็นบัญชีเงินฝากแบบดิจิทัลที่ให้สิทธิพิเศษด้านดอกเบี้ย โดยการปรับขึ้นดอกเบี้ยครั้งนี้จะเน้นเจาะกลุ่มเป้าหมายเป็นวัยรุ่น วัยทำงาน ที่เริ่มเก็บเงินและต้องการความยืดหยุ่นด้านบัญชีเพิ่มมากขึ้น โดยลูกค้าจะได้รับดอกเบี้ยรวมโบนัสสูงถึง 1.70% ต่อปี สำหรับยอดเงินฝากตั้งแต่บาทแรก ถึง 100,000 บาท ซึ่งดอกเบี้ยโบนัสจะได้รับเมื่อยอดฝากเข้าบัญชีมากกว่ายอดถอนออกในแต่ละเดือน เพื่อสร้างวินัยการออมให้มากขึ้น
สำหรับยอดเงินฝากในบัญชีเกินจากยอด 100,000 บาทแต่ไม่เกิน 1 ล้านบาท รับดอกเบี้ยรวมโบนัส 1.40% และส่วนที่เกิน 1 ล้านบาทขึ้นไป รับดอกเบี้ยรวมโบนัสอัตรา 0.70% ซึ่งการปรับขึ้นอัตราดอกเบี้ยดังกล่าวส่งผลให้บัญชี ทีทีบี มีเซฟ มีผลตอบแทนอัตราดอกเบี้ยเงินฝากสูงกว่าบัญชีเงินฝากดิจิทัลอื่นๆในตลาดปัจจุบัน
“ทีทีบี มุ่งมั่นในการดูแลลูกค้าทุกกลุ่มเพื่อให้มีชีวิตทางการเงินที่ดี ทั้งวันนี้และอนาคต ธนาคารเชื่อว่าการปรับขึ้นอัตราดอกเบี้ยเงินฝากครั้งนี้ นอกจากจะช่วยให้กลุ่มลูกค้าเงินฝากสามารถนำผลตอบแทนที่ได้ไปช่วยแบ่งเบาภาระค่าใช้จ่ายที่พุ่งสูงขึ้นแล้ว ยังเป็นการส่งเสริมวินัยการออม เพิ่มสภาพคล่องทางการเงินในระยะยาว อีกทั้งเป็นการสร้างรากฐานชีวิตทางการเงินที่ดีขึ้นให้กับลูกค้าด้วย” นางสาวกนกวรรณ กล่าว